นายกรัฐมนตรี กำชับข้าราชการสร้างความเข้าใจให้ประชาชน เรื่องการใช้งบประมาณของรัฐ จำเป็นต้องทำต่อเนื่อง ย้ำลดความเหลื่อมล้ำ และต้องไม่ทำให้การเงินการคลังประเทศเสียหาย
พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช.เป็นประธานการประชุมร่วมระหว่างคณะกรรมการบูรณาการนโยบายพัฒนาภาค และคณะกรรมการนโยบายการบริหารงานจังหวัดและกลุ่มจังหวัดแบบบูรณาการ ที่ตึกภักดีบดินทร์ ทำเนียบรัฐบาล โดยนายกรัฐมนตรี กล่าวก่อนประชุมว่า การพัฒนาจังหวัดและกลุ่มจังหวัดเป็นเรื่องสำคัญ เพราะเกี่ยวข้องกับการจัดทำงบประมาณรายจ่ายประจำปี งบประมาณ 2563 ซึ่งต้องบริหารจัดการให้สามารถแก้ปัญหาความเหลื่อมล้ำและกระจายรายได้อย่างเหมาะสม รวมถึงการบูรณาการงบประมาณทุกรูปแบบเพื่อให้เกิดประโยชน์อย่างแท้จริง ด้วยการคำนึงถึงประสิทธิภาพของการจัดหารายได้ของภาครัฐด้วย        นายกรัฐมนตรี ย้ำว่า ทุกอย่างต้องดำเนินการตามแผน เพื่อให้เกิดผลสัมฤทธิ์ตามขั้นตอน ซึ่งอาจจะต้องใช้เวลา ขณะเดียวกันทุกคนในที่ประชุมจะต้องอธิบายต่อสังคมให้เข้าใจว่ารัฐบาลไม่สามารถทำให้เสร็จภายในครั้งเดียว แต่ต้องทำอย่างต่อเนื่อง ดังนั้นจำเป็นต้องมีแผนแม่บทเพื่อให้การใช้จ่ายงบประมาณในระบบการเงินการคลังของประเทศ ไม่เกิดความเสียหาย